Liefde Praat Die Waarheid – Sonder Kwinte en Kwale
Liefde Praat Die Waarheid
October 9, 2019 by Sonder Kwinte en Kwale
Jesus leer ons in die Skrif dat die waarheid die krag het om ons vry te maak. Sedertdien is hierdie stelling van Hom al aangehaal in howe, flieks en ontelbare ander plekke. Dit is 'n pragtige gedagte, maar ook 'n kragtige waarheid. Wanneer ons die moed vind om ons geheime te bely, is daar niks wat ons terughou in ons lewe en in ons liefde nie.
Ek het al telke male die waarheid van hierdie beginsel binne die verhoudings-dinamiek van die huwelik gesien. Vertroue is uiters noodsaaklik in enige gesonde verhouding, maar nog meer binne die konteks van die huwelik. Die huwelik is deur God geskep om 'n verhouding van algehele eenheid en deursigtigheid te wees, en enige vorm van bedrog sal die fondasie van die huweliksverbond ondermyn. Ek sê gereeld aan paartjies: "Julle huwelik sal nooit sterker wees as julle vertroue in mekaar nie."
As 'n getroude paartjie mekaar nie kan vertrou nie, kan hulle nie volledig funksioneer nie.
Man en vrou moet saamwerk soos twee vlerke van dieselfde voël; as hulle nie in volle vennootskap saamwerk nie, sal die huwelik nooit van die grond af kom nie. Vertroue maak dit moontlik. Wanneer ons vertroue met geheimhouding vervang, stel ons onsigbare grense, wat die groei in ons huwelik inperk. Geheimhouding is die vyand van intimiteit.
Wanneer 'n probleem weggesteek word, is daar niks wat jy kan doen om dit reg te stel nie. Wanneer dit blootgestel word, kan die genesingsproses uiteindelik begin.
Totdat ons in die spieël kan kyk en vrede kan maak met ons eie sonde en ons desperate behoefte aan God se genade, sal ons nooit in staat wees om na onsself of ander te kyk deur die lens van God se liefde nie. God wil hê ons moet 'n hart hê wat liefde betoon aan dié mense wat onbeminlik is, want dit is wat Hy vir ons gedoen het.